钦定古今图书集成/明伦汇编/人事典/第030卷
## 钦定古今图书集成/明伦汇编/人事典/第030卷

| 钦定古今图书集成 明伦汇编 第三十卷 |

| |

第三十卷目录

老幼部纪事

老幼部杂录

老幼部外编

人事典第三十卷

《书经大禹谟》：帝曰：“格汝禹，朕宅帝位三十有三载，耄
期倦于勤，汝惟不怠总朕师。”按《注》舜自言既老，血气
已衰，故倦于勤劳之事。

《泰誓》：“商王受播弃犁老。”按注：“犁，黑而黄也。”

《鬻子》鬻子年九十，见文王。文王曰：“嘻，老矣。”鬻子曰：“若
使臣捕虎逐鹿，则老矣。使臣策国事，则臣年尚少。”因
立为师。

《续博物志》：老人晨渡朝歌水而怯，纣曰：“老者髓不实，
故晨寒。”因斮胫以视髓。

《书经吕刑》：“惟吕命，王享国百年，耄荒度作刑以诘四
方。”

《左传隐公四年》：“石厚从州吁如陈，石碏使告于陈曰：
‘卫国褊小，老夫耄矣，无能为也。此二人者，实弑寡君，
敢即图之’。陈人执之，而请莅于卫。”
《说苑至公篇》：“楚文王伐邓，使王子革、王子灵共捃菜。
二子出采，见老丈人载畚乞焉，不与，搏而夺之。王闻
之，令皆拘二子，将杀之。大夫辞曰：‘取畚信有罪，然杀
之非其罪也，君若何杀之’？”言卒，丈人造军而言曰：“邓
为无道故伐之。今君公之子之搏而夺吾畚，无道甚
于邓。”呼天而号。君闻之，群臣恐。君见之曰：“讨有罪而
横夺，非所以禁暴也；恃力虐老，非所以教幼也；爱子
弃法，非所以保国也；私二子，灭三行，非所以从政也。”
丈人舍之矣，谢之军门之外耳。

《左传·僖公九年》：王使宰孔赐齐侯胙，齐侯将下拜，孔
曰：“且有后命。”天子使孔曰：“以伯舅耋老，加劳，赐一级，
无下拜。”对曰：“天威不违颜，咫尺，小白余敢贪天子之
命，无下拜，恐陨越于下，以遗天子羞，敢不下拜！下拜，
登受。”

《尚书中候》齐桓公欲封禅，谓管仲曰：“寡人日暮，仲父
年艾。”

《左传》：僖公三十年九月甲午，晋侯、秦伯围郑。佚之狐
言于郑伯曰：“国危矣，若使烛之武见秦君，师必退。”公
从之。辞曰：“臣之壮也，犹不如人，今老矣，无能为也已。”
公曰：“吾不能早用子，今急而求子，是寡人之过也。然
郑亡，子亦有不利焉。”许之。夜缒而出。

三十二年，杞子自郑使告于秦，曰：“郑人使我掌其北
门之管，若潜师以来，国可得也。”穆公召孟明、西乞、白
乙，使出师于东门之外。蹇叔哭之，曰：“孟子，吾见师之
出，而不见其入也。”公使谓之曰：“尔何知？中寿，尔墓之
木拱矣。”注言其过，老悖不可用。

《史记·秦本纪》：秦袭郑，使百里傒、子孟明视、蹇叔、子西
乞术将兵。行日，百里傒、蹇叔二人哭之。缪公闻，怒曰：
“孤发兵，而子沮哭吾军，何也？”二老曰：“臣非敢沮君军，
军行，臣子与往。臣老，迟还恐不相见，故哭耳。”

《左传襄公十年》，诸侯之师久于偪阳。荀偃、士丐请班
师。智伯怒曰：“女成二事，而后告余，余恐乱命，以不女
违。女既勤君而兴诸侯，牵帅老夫，以至于此。既无武
守，而又欲易余罪，曰：‘是实班师，不然克矣。余羸老也，
可重任乎？七日不克，必尔乎取之’！”

《国语》：左史倚相廷见申公子亹，子亹不出，左史谤之，
举伯以告。子亹怒而出曰：“女无亦谓我老耄而舍我，
而又谤我。”左史曰：“唯子老耄，故欲见，以交儆子。”若子
方壮，能经营百事，倚相将奔走承序，于是不给，而何
暇得见？昔卫武公年数九十有五矣，犹箴儆于国曰：
“自卿以下，至于师长士苟在朝者，无谓我老耄而舍”
我，必恭恪于朝，朝夕以交戒我；闻一二之言，必诵志
而纳之以训道我在舆有旅贲之规，位宁有官师之
典，倚几有诵训之谏，居寝有𣊓御之箴，临事有瞽史
之道，宴居有师工之诵。史不失书，蒙不失诵，以训御
之，于是乎作懿戒以自儆也。及其没也，谓之叡圣。武
公子实不叡圣，于倚相何害？《周书》曰：“文王至于日中
昃，不皇暇食，惠于小民。唯政之恭，文王犹不敢惰。今
子老楚国而欲自安也，以御数者，王将何为？若常如
此？楚其难哉！”子亹惧曰：“老之过也。”乃骤见《左史
左传》昭公元年，天王使刘定公劳赵孟于颍，馆于雒
汭。刘子曰：“美哉禹功，明德远矣。子盍亦远绩禹功，而
大庇民乎？”对曰：“老夫罪戾是惧，焉能恤远？吾侪偷食，
朝不谋夕，何其长也？”刘子归，以语王曰：“谚所谓‘老将
知而耄及之’者，其赵孟之谓乎！为晋正卿，以主诸侯，
而侪于隶人，朝不谋夕，弃神人矣。神怒民叛，何以能久？赵孟不复年矣。”

三年，齐侯使晏婴请继室于晋。既成昏，晏子受礼，叔
向从之宴，相与语。叔向曰：“齐其何如？”晏子曰：“此季世
也。公弃其民，聚朽蠹而三老冻馁。”按《注》，三老，谓上寿、
中寿、下寿，皆八十已上，不见养遇。

齐侯田于莒，卢蒲嫳见，泣且请曰：“余发如此种种，余
奚能为？”公归而告之子尾欲复之，子雅不可，曰：“彼其
发短而心甚长，其或寝处我矣。”

《晏子杂下篇》晏子相景公，老，辞邑。公曰：“自吾先君定
公至今，用世多矣。齐大夫未有老辞邑者矣。今夫子
独辞之，是毁国之故，弃寡人也，不可。”晏子对曰：“婴闻
古之事君者，称身而食，德厚而受禄，德薄则辞禄。婴
老薄无能，而厚受禄，不可。”公曰：“昔吾先君有管仲，恤
劳齐国，身老，赏之以三归，泽及子孙。今夫子亦相寡
人，欲为夫子三归，泽至子孙，岂不可哉？”晏子不可。公
不许。晏子出，异日朝，得间而入邑，致车一乘而后止。
《说苑贵德篇》：景公游于寿宫，睹长年负薪而有饥色，
公悲之，喟然叹曰：“令吏养之！”晏子曰：“臣闻之，乐贤而
哀不肖，守国之本也。今君爱老而恩无不逮，治国之
本也。”公笑，有喜色。晏子曰：“圣王见贤以乐贤，见不肖
以哀不肖。今请求老、弱之不养，鳏、寡之不室者，论而
供秩焉。”景公曰：“诺。”于是老弱有养，鳏、寡有室。

《战国策》：“田单过菑水，有老人涉菑而寒，出不能行，坐
于沙中。田单见其寒，欲使后车分衣，无可以分者，单
解裘而衣之。”

《韩诗外传》：楚丘先生见孟尝君，孟尝君曰：“先生老矣，
春秋高矣，多遗忘也，何以教文？”楚丘先生曰：“恶君谓
我老，恶君谓我老，意者将使我投石超距乎，追车赴
马乎，逐糜鹿搏虎豹乎？吾则死矣，何暇老哉？将使我
深计远谋乎，定犹豫而决嫌疑乎，出正辞而当诸侯
乎？吾乃始壮耳，何老之有？”孟尝君赧然汗出，至踵曰：
“文过矣！文过矣。”

《史记廉颇传》：廉颇居梁，思复用于赵。赵王使使者视
廉颇尚可用否。廉颇之仇郭开多与使者金，令毁之。
赵使者既见廉颇，廉颇为之一饭，斗米肉十斤，被甲
上马，以示尚可用。赵使还报王曰：“廉将军虽老，尚善
饭，然与臣坐，顷之三遗矢矣。”赵王以为老，遂不召。
《王翦传》：始皇问李信：“吾欲攻取荆，将军，度用几何人
而足？”信曰：“不过用二十万人。”“始皇问王翦，王翦曰：‘非
六十万人不可’。始皇曰：‘王将军老矣，何怯也？李将军
果势壮勇，其言是也’。”王翦因谢病归老于频阳。
《论衡逢遇》篇：“‘昔周人有仕数不遇，年老白首，涕泣于
涂者。人或问之：何为泣乎’？对曰：‘吾仕数不遇，自伤年
老失时，是以泣也’。人曰：‘仕奈何不一遇也’？对”曰：“吾年
少之时，学为文，文德成就，始欲仕宦。人君好用老，用
老主亡，后主又用武，吾更为武，武节始就，武主又亡，
少主始立，好用少年，吾年又老，是以未尝一遇。”
《史记留侯世家》：“上燕置酒，太子侍，四人从太子，年皆
八十有馀，须眉皓白，衣冠甚伟。上怪之，问曰：‘彼何为
者’？”四人前对，各言名姓，曰：东园公甪里先生、绮里季、
夏黄公。上乃大惊曰：“吾求公数岁，公避逃我，今公何
自从吾儿游乎？”四人皆曰：“陛下轻士善骂，臣等义不
受辱，故恐而亡匿。窃闻太子为人仁孝，恭敬爱士，天
下莫不延颈欲为太子死者，故臣等来耳。”上曰：“烦公
幸卒调护太子。”

《汉书晁错传》：“孝文时，天下亡治《尚书》者，独闻齐有伏
生，故秦博士，治《尚书》，年九十馀，老不可征，迺诏太常
使人受之。太常遣错受《尚书》伏生所。”

《冯唐传》：“武帝即位，求贤良，举唐。唐时年九十馀，不能
为官，乃以子遂为郎。”

《汉武故事》：上尝辇至郎署，见一老髭须皓白，衣服不
完，上问曰：“公何时为郎，何其老矣？”对曰：“臣姓颜名驷，
江都人也，文帝时为郎。”上问曰：“何不遇也？”驷曰：“文帝
好文臣好武，景帝好老，臣又少，陛下好少臣已老，是
以三世不遇。”上感其言，拜为会稽都尉。

《汉书赵充国传》：“义渠安国以骑都尉将骑三千，屯备
羌，至浩亹，为卤所击，失亡车重兵器甚众。安国引还
至令居以闻。时充国年七十馀，上老之，使御史大夫
丙吉问谁可将者，充国对曰：‘亡逾于老臣者矣’。”
《后汉书马援传》：“武威将军刘尚击武陵五溪蛮夷，深
入军没，援因复请行，时年六十二。帝愍其老，未许之。
援自”请曰：“臣尚能被甲上马。”帝令试之，援据鞍顾盼，
以示可用。帝笑曰：“矍铄哉是翁也。”遂遣援征五溪
《班超传》：超自以久在绝域，年老思土，上疏曰：臣超犬
马齿歼，常恐年衰，奄忽僵仆，不敢望到酒泉郡，但愿
生入玉门关。

《魏志满宠传》：“太和三年，宠以前将军代都督扬州诸
军事。初，宠与王凌共事不平，凌支党毁宠，疲老悖谬，
故明帝召之。既至，体气康彊，见而遣还。宠屡表求留，
诏报曰：昔廉颇彊食，马援据鞍。今君未老，而自谓已
老，何与廉、马之相背邪？其思安边境，惠此中国《田豫传》：“豫为卫尉，屡乞逊位，太傅司马宣王以为豫
克壮”，书喻未听。《豫书》答曰：“年过七十而以居位，譬犹
钟鸣漏尽而夜行不休，是罪人也。”

《蜀志宗预传》：“‘时都护诸葛瞻初统朝事，廖化过预，欲
与预共诣瞻许。预曰：吾等年逾七十，所窃已过，但少
一死耳，何求于年少辈而屑屑造门邪’！遂不往。”
《晋书谯秀传》：“范贲、萧敬相继作乱，秀避难宕渠，乡里
宗族依凭之者以百数。秀年出八十，众人欲代之负
担，秀曰：各有老弱，当先营护。吾气力犹足自堪，岂以
垂朽”之年累诸君也。

《宋书何承天传》：“承天除著作佐郎，撰《国史》。承天年已
老，而诸佐并名家年少，颍川荀伯子嘲之，常呼为奶
母。承天曰：‘卿当云‘凤凰将九子，奶母何言邪’’？”

《云仙杂记》：王僧虔晚年恶白发。一日对客，左右进铜
镊，僧虔曰：“却老先生至矣，庶几乎？”

《魏书刁雍传》：“皇兴中，雍与陇西王源贺及中书监高
允等，并以耆年特见优礼，锡雍几杖剑履上殿，月致
珍羞焉。”

《谐噱录》：后魏孙绍历职内外，垂老始拜太府少卿。谢
日，灵太后曰：“公年似太老。”绍重拜曰：“臣年虽老，卿年
太少。”后大笑曰：“是将正卿。”

《周书韦孝宽传》：孝宽镇玉壁，以年迫悬车，屡请致仕，
帝以海内未平，优诏弗许。武帝平晋州，凯还幸玉壁，
从容谓孝宽曰：“世称老人多智，善为军谋，然朕惟共
少年一举平贼，公以为何如？”孝宽对曰：“臣今衰耄，唯
有诚心而已。然昔在少壮，亦曾输力先朝，以定关右。”
帝大笑曰：“诚如公言。”

《旧唐书李靖传》：太宗将伐辽，召李靖入阁，赐坐御前，
谓曰：“公南平吴会，北清沙漠，西定慕容，惟东有高丽
未服，公意如何？”对曰：“臣往者凭借天威，薄展微效。今
残年朽骨，惟拟此行。陛下若不弃老臣，病其瘳矣。”帝
愍其羸老，不许。

《唐书张柬之传》：长安中，武后谓狄仁杰曰：“安得一奇
士用之？”仁杰曰：“荆州长史张柬之虽老，宰相材也，用
之必尽节于国。”即召迁秋官司郎。后姚崇为灵武军
使，将行后，诏举外司可为相者，崇曰：“张柬之沈厚有
谋，能断大事，其人老，唯亟用之。”即日召见，拜同凤阁
鸾台平章事。诛二张也，柬之首发其谋，以功擢天官
尚书。

《唐国史补》：“郝玼镇良原，捕吐蕃而食之，西戎大惧。宪
宗召欲授钺，睹其老耄乃止。”

《云仙杂记》：裴度除夜叹：“老迨晓不寐，炉中商陆火，凡
数添也。”

《摭言》：杜德祥放榜，曹松等五人年俱七十馀，时谓之
“五老榜。”

《全唐诗话》：卢校书年暮，娶崔氏，结褵之后，为诗曰：“不
怨卢郎年纪大，不怨卢郎官职卑。自恨妾身生较晚，
不及卢郎年少时。”

《唐书白居易传》：“居易尝与胡杲、吉旼、郑据、刘真、卢真、
张浑、狄兼谟、卢贞燕集，皆高年不事者。人慕之，绘为
《九老图》。”

《五代史唐本纪》：初，克用破孟方立于邢州，还军上党，
置酒三壶冈，伶人奏《百年歌》，至于衰老之际，声辞甚
悲，坐上皆凄怆。时存勗在侧，方五岁，克用慨然捋须，
指而笑曰：“吾行老矣，此奇儿也！后二十年其能代我
战于此乎？”

《中山诗话》：梁周翰真宗即位，始知制诰，赠柳开诗曰：
“九重城阙新天子，万卷诗书老舍人。”时杨大年、朱昂
同在禁掖，杨未及满三十，而二公皆老，数见狎侮。梁
谓之曰：“公毋侮我老，此老亦将留与公尔。”朱昂闻之，
背面摇手掖下，谓梁曰：“莫与，莫与！大年死不及五十。”
《青箱杂记》：本朝知制诰、待制，止系皂𬘩犀带，迁龙图
阁直学士，始赐金带。燕公为待制，十年不迁，乃作《陈
情诗》上时宰曰：“鬓边今日白，腰下几时黄？”于是时宰
怜其老。未几，迁直学士。燕公登科最晚，年四十六，始
用寇莱公荐，转京官。晚登文馆，列侍从。作直学士时，
已六十馀矣。

《曲洧旧闻》：张康节守泰州，召兼侍读，以老不能进读，
固辞。仁宗曰：“不必读书，但留备顾问。”遂免进读。未几，
擢任风宪。厚陵初，张康节豫政，屡请老，不许。诏三日
一至枢密院，进见毋舞蹈。康节曰：“本兵之地，岂容尸
禄养疾。”遂力求去。

《渑水燕谈录》：富韩公熙宁四年以司空归洛，时年六
十八。是年司马端明不拜枢密副使，求判西台，时年
五十三。二公安居冲默，不交世务。后十一年当元丰
五年，文潞公留守西京，慕唐白乐天“九老会，于是悉
聚洛中大夫贤而老自逸者，韩公置酒相乐，凡十二
人。又命郑奂图形妙觉僧舍，各赋诗，时人呼之曰‘洛
《阳耆英会》’”，而司马为之序。其相聚也，用洛中旧俗叙
齿，不尚官。时韩公年七十九，潞公与司封席汝言皆
七十七，朝议大夫王尚恭七十六，太常卿赵丙、秘书监刘几、卫州防御使冯行己皆七十五，天章阁待制
楚建中七十三，朝议大夫王慎言七十二，大中大夫
张问、龙图阁直学士张焘皆七十，司马六十四，故潞
公诗云：“当年尚齿尤多幸，十二人中第二人。”韩公《赠
潞诗》云：“顾我年龄虽第一，在公勋德自无双。”潞再《答
韩诗》云：“惟公福禄并功德，合是人间第一人。”是时宣
徽使王公拱辰，年七十，留守大名，贻诗二公豫其数，
凡十三人。

《谈圃》：元祐初，吕申公欲以张问为给事中，张老甚，外
议恟恟。公上言“朝廷欲用老成者，谓其有成人之德，
岂特苍头白发而已乎。”

《东坡志林》：“元符三年八月，余在合浦，有老人苏佛儿
来访，年八十二，不饮酒食肉，两目烂然，盖童子也。自
言十二岁斋居修行，无妻子。有兄弟三人，皆持戒念
道，长者九十二，次者九十。与论生死事，颇有所知。居
州城东南六七里，佛儿常卖菜之东城，见老人言：‘即
心是佛，不在断肉’。余言：‘勿作此念，众人难感易流’。老”
人大喜曰：“如是如是。”

《墨庄漫录》：徐遹子，闽人，博学尚气，累举不捷，久困场
屋。崇宁二年为特奏名魁，时已老矣，赴闻喜赐宴于
璚林苑，归骑过平康狭邪之所，同年所簪花，多为群
倡所求，惟遹至所寓，花乃独存，因戏题一绝云：“白马
青衫老得官，璚林宴罢酒肠宽。平康过尽无人问，留
得宫花醒后看。”后仕至朝官，知广德军，谢事而归。
《后山诗话》：杭之举子中老榜第，其子以绯里之客贺
之曰：“应是穷通自有时，人生七十古来稀。如今始觉
为儒贵，不著荷衣便著绯。”寿之毉者老娶少妇，或朝
之曰：“偎他门户傍他墙，年去年来来去忙。采得百花
成蜜后，为他人作嫁衣裳。”

《后山谈丛》：“婺州李翁与乡人如五台山，众少皆骑，翁
老且躄，独步行。既至，众所见端相如常。翁与山东老
人所见，宝阁千叠。山东老人持菩萨戒四十年矣。”
《清夜录》：“詹义登科后解嘲诗云：‘读尽诗书五六担，老
来方得一青衫。佳人问我年多少，五十年前二十三’。”
《中山诗话》：“王益柔胜之为馆职，年少意颉颃。张掞叔
文”亦新贴职，年长而官已高，每群聚，辄居上座。王密
于屏风题云：“四十馀年老健儿。”翌日会食，王正座诗
下，众无不哂。

《金史夹谷吾里补传》：“吾里补以老致仕，封芮国公。吾
里补多智略，膂力过人，虽甚老，勇健不少衰。大定初，
剧贼啸聚出特鄙关，吾里补率乡里年少逆击之，贼
党遂溃。事闻，赏赉甚厚。大定二十六年，卒，一百有五
岁。”

《程辉传》：“辉，大定二十三年，拜参知政事。世宗谕之曰：
‘卿年虽老，犹可宣力，事有当言，毋或隐默，卿其勉之’。
辉对曰：‘臣年老耳聩，第患听闻不审，或失奏对。苟有
所闻，敢不尽心。二十六年，以老致仕。次年复起知河
南府事，辉辞以衰老不任，召入香阁，谕之曰：‘卿年老
而筋力尚强，虽久历外，未尝得嘉郡。河南地胜事简，
故以处卿，卿可优游颐养’。辉曰：‘臣犹老马也，刍豆待
养，岂可责以筋力？向者南京宫殿火，非圣恩宽贷，臣
死久矣。今河之径河南境，上下千馀里，河防之责，视
彼无重，此臣所以忧不任也’’。”于是特诏不预河事。
《驹阴冗记》：“三山士人郑唐有逸才，好讥谑，有老人写
真乞题，唐索饮，题之曰：‘精神炯炯，老貌’”堂堂，乌巾白
发，龟鹤呈祥。数年，有读之者曰：“此四语横读则精，老
乌龟也。”老人毁之。

《名公像记》：徐子仁公霖，广面长耳，美须髯，体貌伟异，
老而丰润，行步如飞，称曰“髯仙。”

《书经盘庚》：“汝无侮老成人，无弱孤有幼。”

微子曰：“父师少师，我其发出狂，吾家耄逊于荒。”按《注》，
纣暴虐无道，老成人皆逃遁于荒野。

《诗经小雅采𦬊章》：“方叔元老，克壮其犹。”按注：“元，大；犹，
谋也。”言方叔虽老而谋则壮也。

《正月章》召彼故老，讯之占梦

《大雅板》四章：“老夫灌灌，小子𫏋𫏋。匪我言耄，尔用忧
谑。”按注：“灌灌，款款也。𫏋𫏋，骄貌。耄，老而昏也。”

《鲁颂泮水》章“永锡难老。”

《礼记曲礼》：恒言“不称老。”按《注》：平常言语之间，自以老
称，则尊同于父母，而父母为过于老矣。古人所以斑
衣娱戏者，欲安父母之心也。

老者不以筋力为礼。

《礼运》：“大道之行也，天下为公，使老有所终，壮有所用，
幼有所长。”

《文王世子》：王乃命公侯伯子男及群吏曰：“反养老幼
于东序，终之以仁也《学记》：“幼者听而弗问，学不躐等也。”

《祭义》：贵老，为其近于亲也；慈幼，为其近于子也。
《坊记》：“父母在不称老。”

《仪礼士相见礼》：“与老者言，言使弟子；与幼者言，言孝
弟于父兄。”

《说文》：“老，考也。”

《笔记》：蜀人谓老为皤，取“皤皤黄发”义。后有蛮王小皤
作乱，今《国史》乃作小波，非是。

《青波杂志》：人少则发黑，老则发白，久则黄。人少则肤
白，老则肤黑，久则黯若有垢然。发黄而肤为垢，故曰
黄耇。见王充《论衡》。而今《韵略》“耇”字下亦注：“老人面若
垢为耇。”

《青箱杂记》：唐路德延有孩儿诗五十韵，盛传于世。近
代洛中致政侍郎张公师锡追次其韵，和成老儿诗，
亦五十韵，合录之曰：“鬓发尽皤然，眉分白雪鲜。周遮
延客话，伛偻抱孙怜。无病常供粥，非寒亦衣绵。假温
推拥背，借力仗搘肩。貌比三峰客，年过四皓仙。唤方
离枕上，扶始到门前。每爱烹山茗，常嫌饤石莲。耳聋
如塞纩，眼暗似笼烟。宴坐羸凭几，乘骑困亸鞭。头摇
如转旋，唇动若抽牵。骨冷愁离火，牙疼怯漱泉。形骸
将就木，囊橐尚贪钱。胶睫干眵缀，粘髭冷涕悬。披裘
腰懒系，濯手袖慵揎。抬举衣频换，扶持药屡煎。坐多
茵易破，行少履难穿。喜婢裁裙布，嗔妻买粉钿。房教
深下幕，床遣厚铺毡。琴听怜《三乐》，图张笑七贤。看嫌
经字小，敲喜磬声圆。食罢羹流袂，杯馀酒带涎。乐来
须遣罢，医到久相延。裹帽纵横掠，梳头取次缠。长吁
思往事，多感听哀弦。气注腰还重，风牵口便偏。墓松
先遣种，志石豫教镌。客到惟求药，僧来忽问禅。养茶
悬灶壁，晒艾曝檐椽。怒仆空睁眼，嗔儿谩握拳。心惊
嫌蹴踘，脚软怕秋千。‘局缩同寒狖，推豗似饱鸢。观瞻
多目眩，牵动即头旋。女嫁求红烛，男婚乞彩钱。已闻
捐几杖，宁更佩韦弦。宾客身非与，儿孙事已传。养和
屏作伴，如意拂相连。久弃登山屐，唯存负郭田。呻吟
朝不乐，展转夜无眠。呼稚临床畔，看书就枕边。冷疑
怀贮水，虚讶耳闻蝉。束帛非无分，安车信有缘。伏生
甘坐末，绛老让行先。拘急将风夜，昏沉欲雨天。鸡皮
尘渐渍，𫠜齿食频填。每忆居郎署，常思钓渭川。喜逢
迎佛会，羞赴赏花筵。径狭容移槛，阶危索减塼。好生
焚鸟网，恶杀拆渔船。既感桑榆日，常嗟蒲柳年。长思
当弱冠，悔不賸狂颠’。”

《希通录》：俗斥年长者为老物，实非恶语。人亦物也，故
曰人物。况六经中已有之。《周礼》籥祭章、祭蜡以息老
物。

《东斋记事》：今言人之衰老者，则曰钟鸣漏尽。隋·《柳彧
传》：伏见诏以上柱国和平子为杞州刺史，其人年垂
八十，钟鸣漏尽，若令刺举，所损殊大。人皆以此言始
于彧，非也。田豫为并州刺史，迁卫尉，年老求逊位，司
马仲达以为豫克壮，书喻未听。豫答书曰：“年过七十
而以居位，譬犹钟鸣漏尽而夜行不休，是罪人也。当”
以此为始。豫书见于《魏书》本传。

《容斋随笔》：“‘唐世赦宥推恩，于老人绝优。开元二十三
年，耕籍田，侍老百岁以上版授上州刺史，九十以上
中州刺史，八十以上上州司马。二十七年，赦百岁以
上下州刺史，妇人郡君；九十以上上州司马，妇人县
君；八十以上县令，妇人乡君’。天宝七载，京城七十以
上本县令，六十以上县丞。天下侍老除官与开元等。”
国朝之制，百岁者始得初品官封，比唐不侔矣。淳熙
三年，以“太上皇帝庆寿之故，推恩稍优，遂有增年诡
籍以冒荣命者。”使如唐日，将如何哉！

《经鉏堂杂志》：“造物劳我以生，逸我以老。少年不勤，是
不知劳也。年老奔竞，是不知逸也。天命我佚而我自
劳，以取困辱，岂非逆天乎？”

《续释常谈》：“鲍明远少年时，至《衰老行》篇云：‘寄语后生
子，作乐当及春’。”今俗少年者，呼为后生子，士往往笑
之，不谓此乃古语，而人尚用之也。

《二老堂诗话》：朱新中《鄞川志》载郭功父老人十拗，谓
“不记近事，记得远事，不能近视，能远视。哭无泪，笑有
泪；夜不睡，日睡不肯坐多好行，不肯食软要食硬。儿
子不惜惜孙子，大事不问碎事絮。少饮酒，多饮茶，暖
不出，寒即出。”丁巳岁，予年七十二，目视昏花，耳中无
时不作风雨声，而实雨却不甚闻。因补一联云：“夜雨
稀闻闻耳雨，春花微见见空花。”是亦两拗也。尝录寄
朱元晦，朱大以为然，请予足成之，遂贴两句云：“自矜”
〈阙二字〉盲宰相，今复痴聋作富家。

《老学庵笔记》：老杜寄薛三郎中诗云：“上马不用扶，每
扶必怒瞋。”东坡《送乔仝诗》云：“上山如飞瞋人扶。”皆言
老人也。盖老人讳老故尔。若少壮者，扶与不扶皆可，
何瞋之有？

鼠璞鬻熊。年九十，见周文王，曰：“老矣。”鬻子曰：“捕虎逐
麋，臣已老矣。”使坐而策国事，尚少也。孟尝谓：楚丘先
生春秋高，多遗忘矣。楚丘曰：“使拔距投石，追车赴马何暇见老？深谋远计，役精神而决嫌疑，吾始壮矣。”周
家尊事黄耇，不过乞言，非劳其筋力，彊之以事也。大
夫七十致仕，礼之常也。间有特异之贤，尊而礼之，任
其德而不任其力也。使鞭钝策朽以尽瘁于群有司，
何补于其国哉？

《存馀堂诗话》：“张师锡老儿诗五十韵，摹写极工，中有
‘看嫌经字小，不免是老僧；脚软怕秋千’，不免是老妇。”
《病榻寤》言：“夫生人之初，阴阳和会，絪缊凝结，资血气
以为荣卫，故血阴而气阳，阳旺乃生阴血。方其少壮，
则气盛而血华。及其老也，气馁而血衰，发白肤皱，是
其征也。加之以五欲交攻，二火焚和。语云：‘燥万物者，
莫燥乎火’。”膏油所以继火于无穷。人当暮齿，则壮膏
既尽，衰烬渐微。譬之春杨条枝，柔可绾结，至秋枯瘁，
脆若拉朽，木液竭而生理尽矣。故养生者，以惜精气
为本。

《近峰闻略》：东坡云：“人老簪花不自羞，花应羞上老人
头。”康节云：“花见白头人莫笑，白头人见好花多。”康节
壮而东坡怯。

《读书镜》：赵子昂《老态》诗云：“老态年来日日添，黑花飞
眼雪生髯。扶衰每藉过头杖，食肉先寻剔齿签。右臂
拘挛巾不裹，中肠惨戚泪常淹。移床独就南荣坐畏
冷思亲爱日檐箨冠。”徐延之云：“非身处老境，真知灼
见者，不能谙此，悲夫！”洪皓熙宁中游太学，十年不归，
其父作诗寄皓曰：“太学何蕃且一归，十年甘旨误庭
闱。休辞客路三千远，须念人生七十稀。腰下虽无苏
子印，箧中幸有老莱衣。归时定约春前后，免使高堂
赋《式微》。”浩得诗，即归养钱塘。吴慥，洪武间官四川，其
父敬夫思之，作诗云：“剑阁凌云鸟道边，路难闻说上
青天。山川万里身如寄，鸿雁三秋信不传。落叶打窗
风似雨，孤灯背壁夜如年。老怀一掬钟情泪，几度沾
衣独泫然”，敬夫卒而慥始以丁忧还家。嗟乎，世之宦
游者多矣，衔命千里，亲老不获从。甚则倚闾陟屺，目
穷心折，终不敢少露于宾客笑语及邮筒笔楮之间。
而子或浮沉宦辙垂五载十载，出而裾绝、入而室虚
者，岂少哉？则前诗可念也。

《野客丛谈》：汉武至郎署，见颜驷鬓眉皓白，问“何其老
也。”对曰：“臣文帝时为郎，文帝好文而臣好武，景帝好
老，臣尚少；陛下好少，臣已老。是以三弃不遇。”上感其
言，擢为会稽都尉。此事与冯唐绝类。《白帖》云：“汉文帝
时，冯唐白首为郎。帝问之，对曰：‘臣三朝不遇’。乐天诗
亦曰：‘重文疏卜式，尚少弃冯唐’。”杨巨源诗曰：“此地含
香从白首，冯唐何事怨明时？”刘孝标《辨命论》曰：“贾大
夫沮志于长沙，冯都尉皓发于郎署，左太冲《咏史诗》
曰：‘冯唐岂不伟，白首不见招’。”两君皆有白首不遇之
说，是以颜驷事尝为冯唐用也。

《高斋诗话》：山谷尝云：“杜荀鹤诗‘举世尽从愁里老’，正
好对韩退之诗‘谁人肯向死前休’？”余考荀鹤诗，原有
是对。其诗曰：“‘南来北去二三年，年去年来两鬓斑。举
世尽从愁里老，谁人肯向死前闲’。退之易闲字为‘休’”
字耳。退之在前，荀用其语“谁人肯向死前休，谁人肯
向死前闲”，二句皆当理，然岂可诬举世之人尽从愁
里老邪？盖有春风和气中过一生者，但不多耳，不若
浮世多从忙里老。

《岩栖幽事》，余尝爱夷坚支乙序云：“老矣不复观心，犹
独爱奇，气习犹与壮等，耳力未减，客话尚能欣听，心
力未歇，忆所闻不遗忘，笔力未遽衰，触事大略能述。”
此洪适语也。

安得长者言，后辈轻薄前辈者，往往促筭。何者？彼既
贱老，天岂以贱者赠之？

《论语谶》仲尼曰：吾闻尧舜时，游首山，观河渚，乃有五
老游河渚。一老曰：“河图将来告帝期。二老曰，河图持
龟告帝谋。”三老曰：“河图将来告帝书。四老曰，河图将
来告帝图。五老曰：河图将浮龙衔玉包，金泥玉检封
盛书。”五老飞为流星，上入昴。

《拾遗记》：“老聃在周之末，居返景日室之山，与世人绝
迹，惟有黄发老叟五人，或乘鸿鹄，或衣羽毛，耳出于
顶，瞳子皆方，面色玉洁，手握青筠之杖，与聃共谈天
地之数。五老即五方之精也。”

《神仙传》：“淮南王安好道术，八公乃诣门，门者见其垂
白不进，公皆化成童子，色如桃花。门吏白王，王迎之
登思仙之台，张锦绮之帷，设象牙之床，燔百和之香，
进碧玉之几，执弟子礼。八公还成老人授之要道。及
郎中雷被谮安，安与八公升天，所践石皆陷，今人马
之迹在焉。